《夏日叹》
明代·郑善夫

长嬴何苍凉，大火不烘爆。烛龙西北死，踆乌东南蹙。

迟迟凌曾西，忽忽下蒙谷。钧天不敷华，群阴岂全伏。

金星似火赤，未旰即动角。应感阴沴盛，转讶日晷促。

羲和职业废，寒暑事反覆。麦秋犹寒衣，絺绤未即录。

雄风来蓬蓬，惨怛蜚大屋。扬雾清昼昏，愈觉白日速。

迅雷不发荣，虺虺振坤轴。三时无雨泽，何以升五谷。

蝝螣复不仁，延祸到朴樕。近闻河内外，数载茹草木。

更兼豺虎繁，死者十五六。诸公乐安稳，群倖厌梁肉。

万姓亦何罪，坐使蒙螫毒。以兹和气乖，无怪边衅踧。

天人象已显，岩庙计须熟。缅思弘治化，历历在耳目。

燮理得所司，气侯有攸属。八风率顺序，五纬不愆毂。

廿年宣重光，万国昭玉烛。平路生广庭，箑脯出荒服。

所以覆帱下，老不闻杀戮。中遭屡更变，美意尚可掬。

勖哉柱石翁，弘治是龟卜。狂夫不解事，岂敢糜廪禄。

仓皇杞人忧，凯切麦丘祝。但愿丽大明，末光普曾曲。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。